《溯黄风逆行迟至众兴就陆》
清代·孙云锦

陆行苦尘劳，舟行欣利涉。罢鼓清淮棹，重理浊河楫。

河流本湍急，石尤更肆烈。牵船上沙觜，十步九蹉跌。

得尺与得寸，力竭皮肤裂。篙缆用俱穷，河水亦呜咽。

前夕系船树，回望影未灭。日日坐河干，兀兀突愁绝。

却见下水船，布帆张两叶。舟人杂坐卧，过眼飞电掣。

盈盈一水间，苦乐仙凡别。取道自违宜，慎始愧明哲。

行当策蹇去，甚毋伤驽劣。

作者简介：孙云锦，字心仿，号绣田，铜山人。道光乙酉拔贡，举孝廉方正。有《与我周旋斋诗集》。